San Karlos de Bariločė

San Karlos de Bariločė () arba tiesiog Bariločė (Bariloche) – miestas Argentinoje, Rio Negro provincijos pietvakariuose, Anduose, apsuptas kalnų (Tronadoro, Katedralio, Lopeso) ir ežerų (Nahuel Huapi, Gutjereso, Moreno ir Maskardžio). Nahuel Huapi nacionalinio parko administracijos centras.

 Istorija 

Dabartinio miesto apylinkėse gyveno mapučių gentys. Pavadinimas Bariločė kilo iš mapučių kalbos žodžio Vuriloche („žmonės iš už kalno“). 1895 m. įsikūrė austrų ir vokiečių gyvenvietė. 1902 m. ekskliuzyvinėje teritorijoje Bariločė įkurta oficialiai. 1935–1940 m. pastatyti turistiniai objektai, išvystyta infrastruktūra.


 Susisiekimas 

Iš Bariločės keliai veda į Neukeną, Viedmą, Ljao Ljao, Eskelį ir Vilja La Angosturą. Prieina Bahija Blankos–Eskelio geležinkelio atšaka. Tarptautinis oro uostas.

 Turizmas 

Bariločė – vienas svarbiausių Argentinos turistinių centrų. Miestas ypač garsėja tuo, kad yra svarbiausias Pietų Amerikoje slidinėjimo kurortas. Svarbiausios slidinėjimo trąsos yra ant Katedralio kalno. Vasarą turistus vilioja Nahuel Huapi ir kaimyninių ežerų paplūdimiai, daugybė vandens pramogų. Sportinė žūklė. Taip pat rengiami žygiai į kalnus, miškus. Miestas garsus savo šokalado pramone. Svarbiausi turistiniai objektai: katedra, teatras, biblioteka, muziejus, rotušė, Llao-Llao viešbutis, sanatorijos, gydyklos.

 Technologijos 

Bariločė garsėja ir kaip Argentinos mokslinis centras. Čia įsisteigęs atominės pramonės centras ir atominės pramonės institutas. Vydomi tyrimai. Ruošiami puikūs atominės pramonės specialistai. Valdant prezidentui Peronui šis tyrimų centras vykdė Huemulio projektą – bandymą atlikti ličio-deuterio sintezę.

 Šaltiniai 

 Nuorodos 
 Oficiali svetainė
 Wikitravel:Bariloche
 Bariločės Atominis centras 
 Turizmas Bariločėje 

Kategorija:Rio Negro provincijos miestai
Kategorija:Argentinos kurortai